Notum sit fidelibus ubique terrarum christianis, quod ego Hugo de Montepedon conventionem habui cum domno Ingelfredo monacho, ut de hereditate mea aliquam partem darem Deo et sanctis apostolis Petro et Paulo, ad locum Cluniacum, pro anima mea et fratris mei Valdrici, et aliorum parentum meorum; quod ego libentissime feci, et fratribus supradicti cenobii dedi quicquid habebam in clauso de Peluse, et servum unum, cum filiis, nomine Ricardum. Dedi etiam usuarium silve, ut sine ulla contradictione habeat cultor ejusdem terræ; terminatur autem supradicta terra a mane via publica, ceteris partibus ab ipsa hereditate. Hanc donationem, ne quis ultra calumniari presumat, propria carta firmari feci, manu mea donum in capitulo Cluniacensi et super altare Sancti Petri feci.